ปล่อยโควตาหวยสะดวกซื้อ
สลากฯ รับสมัครผู้ค้าใหม่ไม่ปิดกั้นร้านสะดวกซื้อ ประยุทธ์ขีดเส้น 6 เดือนแก้ปัญหาสลากแพง ย้ำไม่คิดทำหวยบนดินอีก
14 มี.ค. 2558

โดย...ทีมข่าวโพสต์ทูเดย์
สลากฯ รับสมัครผู้ค้าใหม่ไม่ปิดกั้นร้านสะดวกซื้อ ประยุทธ์ขีดเส้น 6 เดือนแก้ปัญหาสลากแพง ย้ำไม่คิดทำหวยบนดินอีก 
นายสมชัย สัจจพงษ์ อธิบดีกรมศุลกากร ในฐานะประธานคณะกรรมการสลากกินแบ่งรัฐบาล เปิดเผยว่า ได้สั่งการให้ พล.ต.ฉลองรัฐ นาคอาทิตย์ ผู้อำนวยการสำนักงานสลากฯ เร่งหาแนวทางและวิธีการกำหนดหลักเกณฑ์การจัดสรรสลากใหม่ เพื่อทดแทนโควตาสลากเดิมที่จะหมดอายุเดือน มิ.ย.นี้ กว่า 48 ล้านฉบับ คาดว่าจะเริ่มประกาศรับสมัครและคัดเลือกตัวแทนทั้งรายย่อยและนิติบุคคลในเดือน เม.ย.นี้ เพื่อจัดสรรสลากให้กับผู้ค้าสลากรายย่อย คนพิการ และนิติบุคคล ที่เป็นรูปแบบรายบริษัทหรือร้านสะดวกซื้อ เช่น เซเว่นอีเลฟเว่น โลตัส บิ๊กซี เป็นต้น โดยยืนยันว่าแนวทางที่จะนำมาใช้ต้องไม่ส่งผลกระทบกับผู้ค้าสลากที่ขายจริง
นายวิสุทธิ์ ศรีสุพรรณ รมช.คลัง กล่าวว่า การนำโควตาสลากที่จะครบกำหนดราว 48 ล้านฉบับ มาจัดสรรให้รายย่อยและผู้ที่จำหน่ายจริงนั้น ผู้ได้รับโควตาเดิมจะยังได้รับสิทธิเหมือนเดิม รวมทั้งการจัดสรรให้ร้านค้าปลีกรายย่อยเพิ่มเพื่อนำเครื่องออนไลน์ไปติดตั้ง เพราะต้องการให้ประชาชนซื้อได้สะดวก
ทั้งนี้ สำนักงานสลากฯ จะกำหนดหลักเกณฑ์การจัดสรรสลากใหม่เพื่อเป็นแนวทางหลักในการจัดสรรสลากที่มีอยู่ 74 ล้านฉบับ แบ่งเป็น สลากกินแบ่งรัฐบาล 52 ล้านฉบับ และสลากการกุศล 22 ล้านฉบับ โดยในเดือน มิ.ย.นี้ จะมีสลากหมดอายุ 48 ล้านฉบับ และจะทยอยหมดสัญญาครบทั้งหมดภายในเดือน ธ.ค. 2558 ทำให้สำนักงานสลากฯ ต้องเร่งหาแนวทางในการจัดสรรสลากใหม่ทั้งหมดโดยเร็ว
ขณะที่การแก้ไขร่าง พ.ร.บ. สลากฯ พ.ศ. 2517 ที่ ครม.พิจารณาและเห็นชอบนั้นยังอยู่ระหว่างการพิจารณาของสำนักงานคณะกรรมการกฤษฎีกา หากไม่มีการแก้ไขก็จะเสนอให้ ครม.อีกครั้ง ก่อนส่งต่อให้สภานิติบัญญัติแห่งชาติ (สนช.) ซึ่งเมื่อผ่านวาระ 3 แล้วก็พร้อมที่ดำเนินการขายสลากผ่านตู้ได้ทันที ซึ่งบริษัท ล็อกซเล่ย์ จีเทค เทคโนโลยี ยังคงเป็นคู่สัญญากับสำนักงานสลากฯ เหมือนเดิม
พล.อ.ประยุทธ์ จันทร์โอชา นายกรัฐมนตรีและหัวหน้าคณะรักษาความสงบแห่งชาติ (คสช.) กล่าวในรายการคืนความสุขให้คนในชาติ ว่า การควบคุมราคาสลากกินแบ่งรัฐบาลให้ได้ในราคาคู่ละ 80 บาทนั้น ทุกอย่างจะให้ชัดเจนขึ้นภายใน 6 เดือน ขณะนี้ได้เริ่มไปแล้วตั้งแต่การแก้ไขกฎหมาย ต่อไปก็จะดูเรื่องการจัดระเบียบผู้จำหน่าย ทั้งโควตาเดิมที่จะทยอยหมดอายุไปและโควตาใหม่ ไม่ต้องรับจากคนกลางอีกเพื่อให้เท่าเทียมกันและไม่บวกราคา 
“พวกพ่อค้าคนกลางหรือที่เรียกว่าห้าเสืออะไรนั้น วันนี้เราต้องหาทางแก้ตรงจุดนี้ไม่ให้เขาขายคืน เอากองทุนมารับซื้อคืนได้ไหม ในระหว่างนี้เราก็ดูเรื่องกฎหมายด้วยว่า ถ้าหากขายสลากด้วยตู้หรือสถานที่อื่นในราคา 80 บาทโดยตรงได้ รัฐบาลก็ไม่ได้มุ่งหวังจะเอาเงินเหล่านี้มาทำประโยชน์ หรือเอามาใช้สนับสนุนให้คนเล่นการพนันให้มากขึ้น เรื่องหวย 2 ตัว 3 ตัว ก็ไม่คิดจะทำด้วย ถ้ายุ่งยากมากๆ ก็ยกเลิกลอตเตอรี่ดีไหมครับ ไม่ต้องซื้อไม่ต้องขายกัน” พล.อ.ประยุทธ์ กล่าว